DOKUMENTI KONSULTATIV

1.  Për projektligjin “Për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive (SLAPP)”.

	Ministria e Drejtësisë, në kuadër të procesit të konsultimit publik për Projektligjin “Për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive (SLAPP)”, mirëpret komentet dhe sugjerimet e gazetarëve, punonjësve dhe subjekteve mediatike, organizatave të shoqërisë civile, mbrojtësve të të drejtave të njeriut, aktivistëve, studiuesve, akademikëve, institucioneve përgjegjëse dhe të gjithë personave fizikë e juridikë që angazhohen në pjesëmarrjen publike, lidhur me efektivitetin e mekanizmave të propozuar për mbrojtjen nga paditë haptazi të pabazuara dhe procedurat gjyqësore abuzive.



Kohëzgjatja e konsultimeve:
	Konsultimet në portalin e Regjistrit Elektronik: 20 ditë pune, duke filluar nga data e publikimit të projektligjit në RENJK.



Si të përgjigjeni:
	Kontributet në kuadër të procesit të konsultimit dhe përmirësimit të përmbajtjes së projektligjit do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën http://www.konsultimipublik.gov.al, në adresën postare të Ministrisë së Drejtësisë “Bulevardi “Zogu I-rë”, Tiranë”, si dhe në adresën e e-mailit të koordinatorit për konsultimin publik Greis.Como@drejtesia.gov.al. 



Kontakti:
	Greis Çomo, Koordinatore për konsultimin publik në Ministri: Greis.Como@drejtesia.gov.al 



Datat dhe vendet e takimeve publike:
	E-konsultimi: në portalin “Regjistri Elektronik për Njoftimet dhe Konsultimet Publike” (RENJK) për 20 ditë pune, duke filluar nga data e publikimit të projektligjit.



Sfondi i propozimit legjislativ
	Projektligji synon përafrimin e legjislacionit shqiptar me acquis të Bashkimit Evropian, përmes transpozimit të plotë të Direktivës (BE) 2024/1069 të Parlamentit Evropian dhe të Këshillit, datë 11 prill 2024, për mbrojtjen e personave që angazhohen në pjesëmarrjen publike nga paditë haptazi të pabazuara ose procedurat gjyqësore abuzive (SLAPP).
Paditë strategjike kundër pjesëmarrjes publike mund të përdoren për të ushtruar presion, për të frikësuar ose për të dekurajuar personat që shprehen apo veprojnë për çështje me interes publik. Barra financiare, kohëzgjatja dhe pasiguria e një procesi gjyqësor mund të prodhojnë efekt frenues ndaj lirisë së shprehjes dhe pjesëmarrjes publike, pavarësisht përfundimit të procesit.
Mbrojtja synon një rreth të gjerë personash fizikë dhe juridikë, përfshirë gazetarët, subjektet mediatike, organizatat e shoqërisë civile, aktivistët, studiuesit, akademikët dhe mbrojtësit e të drejtave të njeriut. Rregullat e përgjithshme procedurale mund të mos mjaftojnë për të adresuar në kohë karakteristikat e veçanta të procedurave abuzive ndaj këtyre personave.
Për këtë arsye propozohet një ligj i veçantë, që synohet të miratohet me shumicë të cilësuar, pa ndërhyrë në Kodin e Procedurës Civile. Projektligji përcakton masa dhe garanci specifike për procedimet brenda fushës së tij të zbatimit, ndërsa për çështjet që nuk rregullohen shprehimisht prej tij zbatohen në mënyrë plotësuese dispozitat e Kodit të Procedurës Civile.



Propozimet
	Qëllimi i projektligjit është mbrojtja efektive e pjesëmarrjes publike dhe parandalimi i përdorimit abuziv të procedurave gjyqësore, duke ruajtur njëkohësisht të drejtën për akses në gjykatë. Në mënyrë të veçantë, propozohet:
· përcaktimi i fushës së zbatimit, i koncepteve të pjesëmarrjes publike dhe të çështjeve me interes publik, si dhe i elementeve që mund të tregojnë karakterin abuziv të një procedure gjyqësore;
· shtrirja e garancive mbrojtëse te personat fizikë dhe juridikë që angazhohen në pjesëmarrjen publike, sipas kushteve të përcaktuara nga projektligji;
· zbatimi i masave të posaçme edhe ndaj kërkesave për sigurimin e padisë dhe kundërpadive, kur ato përfshihen në fushën e zbatimit të ligjit;
· parashikimi i garancisë për shpenzimet gjyqësore, për të kufizuar barrën financiare mbi personin kundër të cilit është nisur procedimi;
· vendosja e mekanizmit për rrëzimin e hershëm të padive haptazi të pabazuara, duke përfshirë rregullat për shqyrtimin e kërkesës dhe pezullimin e procedimit kryesor gjatë këtij shqyrtimi;
· përcaktimi i rregullave të posaçme për barrën e provës dhe shqyrtimin gjyqësor të kërkesave mbrojtëse;
· parashikimi i masave ndaj procedurave gjyqësore abuzive, përfshirë shpenzimet gjyqësore, shpërblimin e dëmit, gjobat dhe publikimin e vendimit gjyqësor, sipas kushteve ligjore;
· rritja e informimit publik dhe mbledhja e të dhënave statistikore për monitorimin e zbatimit të ligjit dhe evidentimin e problematikave në praktikë;
· sigurimi i ndërveprimit të qartë ndërmjet ligjit të posaçëm dhe Kodit të Procedurës Civile, duke respektuar parimin lex specialis dhe zbatimin plotësues të rregullave të përgjithshme procedurale.



Pyetjet
	Çështjet kryesore që propozohet të diskutohen gjatë konsultimit publik janë:
· A mendoni se projektligji përcakton qartë fushën e zbatimit dhe konceptet e pjesëmarrjes publike, çështjeve me interes publik dhe procedurave gjyqësore abuzive?
· A vlerësoni se garancitë e propozuara mbrojnë në mënyrë të përshtatshme gazetarët, mediat, organizatat e shoqërisë civile dhe personat e tjerë që angazhohen në pjesëmarrjen publike?
· A e vlerësoni efektiv mekanizmin për rrëzimin e hershëm të padive haptazi të pabazuara dhe pezullimin e procedimit kryesor gjatë shqyrtimit të kërkesës?
· A janë të qarta dhe të balancuara garancia për shpenzimet gjyqësore dhe rregullat e posaçme lidhur me barrën e provës?
· A i konsideroni të përshtatshme dhe proporcionale masat ndaj procedurave abuzive, përfshirë shpenzimet gjyqësore, shpërblimin e dëmit, gjobat dhe publikimin e vendimit? 
· A është i qartë raporti ndërmjet dispozitave të ligjit të posaçëm dhe atyre të Kodit të Procedurës Civile, veçanërisht në zbatimin e parimit lex specialis?
· A keni sugjerime të tjera për përmirësimin e garancive anti-SLAPP, duke ruajtur njëkohësisht të drejtën e çdo personi për akses efektiv në gjykatë?




